text: Oliva finalitza l'obra del Mercat Municipal amb la instal·lació de la nova il·luminació | Ajuntament d'Oliva
  26 abril 2018 | comerç,Mercats
  Oliva finalitza l'obra del Mercat Municipal amb la instal·lació de la nova il·luminació
  Les noves lluminàries milloren la il·luminació de la zona comercial i permeten apreciar millor la rehabilitació del sostre original de l'edifici
  El regidor de Comerç, Mercats i Consum de l'Ajuntament d'Oliva, Pepe Salazar, ha anunciat la finalització de les obres del Mercat Municipal d'Oliva després que s'hagen instal·lat les noves lluminàries, que milloren considerablement la il·luminació de la zona comercial i també permeten apreciar amb més detall la rehabilitació del sostre original del 1949.
  El regidor s'ha mostrat especialment satisfet perquè "hem comprovat que l'obra era molt necessària, fins i tot més del que pensàvem en un principi. Però ara a Oliva podem estar orgullosos de tindre un edifici segur, amb totes les garanties de seguretat per als seus usuaris, tant els clients com els comerciants, a més de singular, ja que pocs pobles tenen un Mercat Municipal tradicional com el nostre, tan bonic, cuidat, i viu."
  Pepe Salazar ha volgut recordar la principal obra del mercat, la recuperació i consolidació de l'estructura original del sostre de ferro i fusta del 1949, "el que suposa també una considerable millora estètica així com un atractiu més i un valor afegit per al nostre Mercat Municipal i per al patrimoni de la nostra ciutat. Per això continue treballant amb il·lusió i ganes, amb l'única finalitat de millorar la vida dels nostres veïns i la riquesa i el patrimoni d'Oliva, treball que ha de ser continu des de l'administració municipal, i això és el que estem fent en els departaments dels quals dirigisc i sóc el responsable."
  El regidor de Comerç, Mercats i Consum també ha volgut agrair "el bon treball realitzat en el Mercat Municipal a Ferran Gregori, arquitecte i responsable de la Direcció Facultativa del Projecte, a Toni Pérez, arquitecte municipal, a l'empresa que ha realitzat els treballs i a tots els que heu participat i fet possible el projecte del Mercat Municipal, a tots moltes gràcies".